REPUBLIKA SRBIJA

NARODNA SKUPŠTINA

Odbor za prava deteta

23 Broj: 06-2/93-15

19. mart 2015. godine

B e o g r a d

**Z A P I S N I K**

**ŠESTE SEDNICE ODBORA ZA PRAVA DETETA, ODRŽANE 19. MARTA 2015. GODINE**

Sednica je počela u 9,30 časova.

Sednici je predsedavala Nada Lazić, zamenik predsednika Odbora za prava deteta.

Sednici su prisustvovali članovi Odbora: Veroljub Arsić, prof. dr Vladimir Marinković, Gordana Čomić potpredsednici Narodne skupštine; dr Vesna Rakonjac, Milanka Jevtović Vukojičić, Nevena Stojanović, Mirko Čikiriz, Dubravka Filipovski i Milena Ćorilić, članovi Odbora i zamenici člana Anamarija Viček i Ljiljana Nestorović.

Sednici nisu prisustvovali: predsednik Narodne skupštine i predsednik Odbora Maja Gojković; Konstantin Arsenović i akademik Ninoslav Stojadinović, potpredsednici Narodne skupštine; Mirjana Dragaš, Snežana Malović, Branka Bošnjak, Sabina Dazdarević i Vesna Martinović, članovi Odbora.

Na poziv predsednika Odbora, sednici je prisustvovala i Jadranka Milanović, predstavnik UNICEF-a.

Na predlog predsednika Odbora utvrđen je, jednoglasno, sledeći

D n e v n i r e d :

1. Plan rada radnih grupa Odbora za prava deteta u 2015. godini,
2. R a z n o

Pre prelaska na prvu tačku dnevnog reda, predsedavajuća Nada Lazić, zamenik predsednika Odbora stavila je na glasanje zapisnik sa Pete sednice Odbora za prava deteta.

Članovi Odbora su jednoglasno usvojili zapisnik sa Pete sedice Odbora, održane 12. decembra 2014. godine.

**Prva tačka dnevnog reda: Plan rada radnih grupa Odbora za prava deteta u 2015. godini,**

Predsedavajuća, Nada Lazić podsetila je članove Odbora na odredbe člana 44 stav 6. Poslovnika koje predviđaju da Odbor može, iz redova svojih članova, obrazovati pododbor za razmatranje pojedinih pitanja iz svog delokruga i pripremu predloga o tim pitanjima, a presednik odbora može obrazovati posebnu radnu grupu.

Takođe je podsetila članove Odbora, da je nakon Pete sednice Odbora za prava deteta, predsednica Odbora, gospođa Maja Gojković, dana 26. decembra 2014. godine obrazovala je šest radnih grupa i to:

1. Radnu grupu za kontrolu sprovođenja Zakona o maloletnim učiniocima krivičnih dela i krivično-pravnoj zaštiti maloletnih lica, u delu koji se odnosi na učešće maloletnih lica u sudskim postupcima, kojom predsedava dr Vesna Rakonjac;
2. Radnu grupu za kontrolu sprovođenja Zakona o socijalnoj zaštiti u delu koji se odnosi na razvoj usluga u zajednici, kojom predsedava Elvira Kovač;
3. Radnu grupu za kontrolu sprovođenja Zakona o finansijskoj podršci porodici sa decom, u segmentu koji se odnosi na dodelu dečjih dodataka, kojom predsedava Dubravka Filipovski;
4. Radna grupa za praćenje stanja i unapređenje položaja i prava dece čiji se život i rad odvija na ulici, kojom predsedava Mirko Čikiriz;
5. Radna grupa za kontrolu sprovođenja Zakona o osnovama sistema obrazovanja i vaspitanja u segmentu inkluzivnog obrazovanja, kojom predsedava Gordana Čomić, i
6. Radna grupa za kontrolu sprovođenja Porodičnog zakona u delu koji se odnosi na zaštitu dece od porodičnog nasilja, kojom predsedava Elvira Kovač.

Zatim je predsedavajuća konstatovala da je većina radnih grupa održala konstitutivne sednice na kojima su utvrdile plan rada i zamolila prisutne predsedavajuće radnih grupa, da ukratko predstave aktivnosti radnih grupa za 2015. Godinu, nakon čega je otvorila pretres o ovoj tački dnevnog reda.

**Dr Vesna Rakonjac** je upoznala članove Odbora da je Radna grupa za kontrolu spovođenja Zakona o maloletnim učiniocima krivičnih dela, u delu koji se odnosi na učešće maloletnih lica u sudskim postupcima održala jednu sednicu na kojoj su dogovorene aktivnosti ove Radne grupe. Sednici su pored članova radne grupe, prisustvovali i predstavnici UNICEF-a i organizacija civilnog društva

Na sednici je konstatovano da će Radna grupa nastaviti započeto iz prethodnog saziva, a to je praćenje sprovođenja vaspitnih naloga. Vaspitni nalog je mera za koju smatramo da će dati bolje rezultate i doprineti boljoj resocijalizaciji maloletnih učinilaca krivičnih dela, od primene dosadašnjih mera.

Na sednici su takođe razmatrani modeli sprovođenja samih vaspitnih naloga u zavisnosti od težine krivičnog dela i starosne dobi počinioca krivičnog dela. Dogovoreno je i da članovi Radne grupe budu uključeni u posete sudovima i ustanovama za izvršenje zavodskih sankcija maloletnih lica.

Konstatovana je i potreba jačanja nevladinog sektora, kada je u pitanju pružanje podrške maloletnim učiniocima krivičnih dela nakon isteka sankcije. Kao primer, navela je rad jednog udruženja iz Kruševca, koje se zbog izostanka podrške lokalne zajednice i društva ugasilo, a čiji je rad sa maloletnicima koji su izdržali krivičnu sankciju bio vrlo koristan.

Takođe je izvestila članove Odbora da je uočeno postojanje problema sa tretmanom maloletnih učinilaca krivičnih dela sa smetnjama u razvoju, u ustanovama za izvršenje zavodskih sankcija, koji ih dovodi u neravnopravan položaj u odnosu na ostalu decu koja su na izvršenju sankcija. Iz tog razloga je dogovorano da se u saradnji sa organizacijom civilnog društva Centar za prava deteta, čiji je predsednik Ivana Stevanović obiđu ustanove poluotvorenog tipa radi neposrednog sagledavanja problema sa kojima se suočavaju.

**Dubravka Filipovski,** predsedavajuća Radne grupe za kontrolu sprovođenjaZakona o finansijskoj podršci porodici sa decom, u delu koji se odnosi na dodelu dečjih dodataka, izvestila je članove Odbora da je plan rada ove Radne grupe sačinjen u saradnji sa UNICEF-om.

S obzirom da je u toku priprema Nacrta zakona o izmenama i dopunama Zakona o finansijskoj podršci porodici sa decom, zatraženo je od resornog ministarstva da nas izvesti o tome. Po dobijanju izveštaja i upoznavanja sa njegovom sadržinom, planirano je da se sazove sednica na koju bi bili pozvani i članovi Radne grupe pri Ministarstvu za rad, zapošljavanje, boračka i socijalna pitanja koja radi na pripremi ovog nacrta zakona. Nakon toga bi upoznali Odbor sa našim mišljenjem i predložili organizovanje javnog slušanja na tu temu, s obzirom na važnost donošenja ovog zakona.

**Mirko Čikiriz**, izvinio se članovima Odbora što Radna grupa za praćenje stanja i unapređenje položaja i prava dece čiji se život i rad odvija na ulici još uvek nije konstituisana. Takođe je izvestio Odbor da je prva sednica ove radne grupe planirana za sledeću nedelju, na koju će biti pozvani predstavnici ministarstava, UNICEF-a i organizacija civilnog društva.

**Nevena Stojanović** je, sobzirom na opravdanu sprečenostpredsedavajuće Radne grupe za kontrolu sprovođenja Zakona o socijalnoj zaštiti, u delu koji se odnosi na razvoj usluga u zajednici gospođe Elvire Kovač, ukratko predstavila plan rada ove radne grupe.

Upoznala je članove Odbora, da je ova radna grupa održala konstitutivnu sednicu 12. februara, na kojoj je pored članova bila prisutna i predstavnica Agroinvest fondacije, gospođa Iva Kljakić. Tom prilikom su uočeni problemi u sprovođenju zakona o socijalnoj zaštiti, u delu koji se odnosi na rad ove radne grupe i u skladu sa time je donet kratkoročan plan rada. Planirano da se prvo održi jedna sednica Radne grupe kojoj bi prisustvovali i predstavnici Ministarstva za rad, zapošljavanje, boračka i socijalna pitanja.

Na sednici je takođe konstatovano da postoji određeni broj lokalanih samouprava koje uspešno sprovode Zakon o socijalnoj zaštiti, u delu koji se odnosi na razvoj usluga u zajednici i u skladu sa tim smo odlučili da se, u saradnji sa Agroinvest fondacijom, na jednu od sednica pozovu i predstavnici tih loklanih samouprava, kao primeri dobre prakse.

**Gordana Čomić,** predsedavajuća Radne grupeza kontrolu sprovođenja Zakona o osnovama sistema obrazovanja i vaspitanja, u segmentu inkluzivnog obrazovanja je izjavila da će na konstitutivnoj sednici predložiti jasan plan, a to je poseta najmanje šest škola (tri osnovne i tri srednje), kako bi videli koliko se ne sprovodi inkluzija i koliki su otpori u sprovođenju inkluzije u obrazovanju. Zatim je zatražila saglasnost Odbora, radi uključivanja u rad Radne grupe bivših poslanica Milice Vojić Marković i Donke Banović. Takođe je zatražila da svi članovi odbora učestvuju u poseti školama.

**Nada Lazić**, izrazila nadu da će se i ostali članovi Odbora složiti da se u rad Radne grupe uključe i narodne poslanice iz prethodnog saziva Narodne skupštine i podržala predlog da se u rad radnih grupa uključe svi koji mogu doprineti njihovom kvalitetnijem radu.

**Dr Vesna Rakonjac,** je podržala je predlog Gordane Čomić, da se u rad radnih grupa uključe i ostali članovi Odbora, kao i predlog da se u njihov rad uključe narodne poslanice iz prethodnog saziva.

**Anamarija Viček,** izrazilainteresovanje, da kao defektolog koji se bavi obukom učitelja i vaspitača za inkluzivnu nastavu, bude uključena u rad Radne grupe za kontrolu sprovođenja Zakona o osnovama sistema obrazovanja i vaspitanja, u segmentu inkluzivnog obrazovanja. Takođe je izrazila svoje mišljenje, da proces inkluzije ne sme da sa zaustavi uključivanjem dece u nastavu, već treba deci pružiti potrebnu podršku i u toku nastave.

**Dubravka Filipovski**,podsetila je članove odbora, da ona već na neki način učestvuje u radu Radne grupe za kontrolu sprovođenja Zakona o osnovama sistema obrazovanja i vaspitanja, u segmentu inkluzivnog obrazovanja jer je, na predlog UNICEF-a, postavila pitanje resornom ministarstvu o radu interresornih komisija i da očekuje odgovor. Takođe je ukazala na potrebu proširenja sastava Radne grupe kojom predsedava, zbog povećanja operativnosti u njenom radu.

**Jadranka Milanović,** obavestila je članove Odbora da je pri kraju studija, koju priprema UNICEF, o uspostavljanju osnova za dalje praćenje evaluacije inkluzivnog obrazovanja u Srbiji, koja će (evaluacija) biti završena pred kraj godine. U vezi sa tim je, članovima Odbora i članovima Radne grupe koja prati sprovođenje inkluzivnog obrazovanja, ponudila određene izveštaje koji bi bili korisni u njihovom radu. Takođe je predložila, kada evaluacija i izveštaj o radu Radne grupe Odbora budu gotovi, da se održi jedno šire javno slušanje na tu temu.

Rekla je da bi i izveštaj nacionalnog prosvetnog saveta bio dobra osnova za rad Radne grupe koja prati sprovođenje inkluzije u Srbiji.

**Predsedavajuća Nada Lazić,** se zahvalila predsedavajućima radnih grupa što su upoznali odbor sa planovima njihovog rada i zaključila raspravu o prvoj tački dnevnog reda.

**Druga tačka dnevnog reda: Razno**

**Predsedavajuća Nada Lazić –** obavestila je članove Odbora o planiranim aktivnostima projekta „Socijalna inkluzija“ u narednom periodu, sa kojim ju je, kao zamenicu predsednika Odbora upoznala Koordinatorka ovog projekta ispred Narodne skupštine.

Krajem aprila planirano je da deca i mladi bez roditeljskog staranja i hraniteljskih porodica iz cele Srbije, njih 40-ak, obiđu Crnu Goru i pohađaju rekreativnu nastavu u dečjem odmaralištu u Sutomoru.

Upoznata sam, takođe, da su preko donatorskih sredstava obezbedili smeštaj i hranu za period od pet dana, koji bi proveli na ovoj rekreativnoj radionici. Takođe, mi kao Narodna skupština po Memorandumu koji smo potpisali nismo u obavezi da doniramo nikakva sredstva, ali možemo da pozovemo sve ljude dobre volje da iznađu donatore koji bi toj deci obezbedili nagrade koje bi dobili tokom realizacije radionica. Nagrade bi bile u robi, sportskoj opremi, knjigama i slično. Ukoliko poznajete ljude dobre volje, molim vas da ih pozovete da nam se pridruže u realizaciji ovog projekta.

**Jadranka Milanović**, podsetila članove Odbora da je na prethodnoj sednici bilo reči o organizovanju seminara od strane UNICEF-a na kome bi bili predstavljeni rezultati istraživanja o stanju dece u Srbiji koje je sproveo UNICEF. Predložila je da seminar bude organizovan u aprilu ove godine.

**Dr Vesna Rakonjac,** podržala je predlog Jadranke Milanović i predložila da se prezentacija održi na zajedničkoj sednici Odbora za rad, socijalna pitanja, društvenu uključenost i smanjenje siromaštva, čiji je ona predsednik, i Odbora za prava deteta.

Sednica je zaključena u 10,05 časova.

SEKRETAR ODBORA ZAMENIK PREDSEDNIKA

ODBORA

Goran Stamenković Nada Lazić